《贤台行》
元代·郝经

高台突兀燕山碧，黄金泥多土犹湿。晓日曈昽赤羽旗，燕王北面亲前席。

费尽黄金台始成，一朝拜隗人尽惊。谁知平地几层土，中有全齐七十城。

礼贤复雠燕始霸，遂与诸侯雄并驾。七百年来不用兵，一战轰然骇天下。

二城未了昭王殂，火牛突出骑劫诛。台上黄金少颜色，惠王空读乐毅书。

古来燕赵多奇士，用舍中间定兴废。还闻赵括代廉颇，败国亡家等儿戏。

燕子城南知几年，台平树老漫荒烟。莫言骐骥能千里，祇重黄金不重贤。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。